
ΠΡΟΕΔΡΙΚΟ ΔΙΑΤΑΓΜΑ ΥΠ’ ΑΡΙΘΜ. 80 

Αδειες απουσίας του προσωπικού Λιμενικού Σώματος - 
Ελληνικής Ακτοφυλακής. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Τις διατάξεις: 

α) Της παραγράφου 1(στ) του άρθρου 14 του 
Ν. 3922/2011 «Σύσταση Αρχηγείου Λιμενικού Σώματος 
- Ελληνικής Ακτοφυλακής και άλλες διατάξεις” (Α' 35). 

β) Του Ν. 4150/2013 «Ανασυγκρότηση του Υπουργείου 
Ναυτιλίας και Αιγαίου και άλλες διατάξεις» (Α' 102). 

γ) Του άρθρου 2 του Π.δ. 70/2015 «Ανασύσταση των 
Υπουργείων Πολιτισμού και Αθλητισμού, Υποδομών, Μετα¬ 
φορών και Δικτύων, Αγροτικής Ανάπτυξης και Τροφίμων. 
Ανασύσταση του Υπουργείου Ναυτιλίας και Αιγαίου και 
μετονομασία του σε Υπουργείο Ναυτιλίας και Νησιωτικής 
Πολιτικής. Μετονομασία του Υπουργείου Πολιτισμού, Παι¬ 
δείας και Θρησκευμάτων σε Υπουργείο Παιδείας,Έρευνας 
και Θρησκευμάτων, του Υπουργείου Οικονομίας, Υποδο¬ 
μών, Ναυτιλίας και Τουρισμού σε Υπουργείο Οικονομίας, 
Ανάπτυξης και Τουρισμού και του Υπουργείου Παραγω¬ 
γικής Ανασυγκρότησης, Περιβάλλοντος και Ενέργειας σε 
Υπουργείο Περιβάλλοντος και Ενέργειας. Μεταφορά Γ ενι¬ 
κής Γραμματείας Βιομηχανίας στο Υπουργείο Οικονομίας, 
Ανάπτυξης και Τ ουρισμού» (Α' 114). 

δ) Του Π.δ. 103/2014 «Οργανισμός Υπουργείου Ναυτι¬ 
λίας και Αιγαίου» (Α' 170). 

ε) Του Π.δ. 73/2015 «Διορισμός Αντιπροέδρου της 
Κυβέρνησης, Υπουργών, Αναπληρωτών Υπουργών και 
Υφυπουργών» (Α' 116). 

στ) Του άρθρου 90 του Κώδικα Νομοθεσίας για την 
Κυβέρνηση και τα κυβερνητικά όργανα, που κυρώθηκε 
με το άρθρο πρώτο του Π.δ. 63/2005 «Κωδικοποίηση 
της νομοθεσίας για την Κυβέρνηση και τα Κυβερνητικά 
Όργανα» (Α' 98). 

2. Το γεγονός ότι από τις διατάξεις του παρόντος 
διατάγματος δεν προκαλείται δαπάνη σε βάρος του 
Κρατικού Προϋπολογισμού. 

3. Τις υπ’ αριθμ. 77/2015 και 130/2015 γνωμοδοτήσεις του 
Συμβουλίου Επικράτειας, ύστερα από πρόταση του Υπουρ¬ 
γού Ναυτιλίας και Νησιωτικής Πολιτικής, αποφασίζουμε: 


Άρθρο 1 

Άδειες απουσίας 

1. Στο εν ενεργεία προσωπικό Λιμενικού Σώματος- 
Ελληνικής Ακτοφυλακής (Λ.Σ.-ΕΛ.ΑΚΤ.), χορηγούνται οι 
ακόλουθες άδειες απουσίας: 

α) Κανονική άδεια απουσίας, 
β) Άδεια απουσίας μικρός διάρκειας, 
γ) Αναρρωτικές άδειες. 

δ) Άδεια κύησης -λοχείας, άδεια ανατροφής τέκνου, 
ε) Άδειες διευκολύνσεων, 
στ) Άδειες άνευ αποδοχών, 
ζ) Εκπαιδευτική άδεια, 
η) Άδεια εξετάσεων. 

0) Άδειες των δοκίμων στις παραγωγικές σχολές του 
Λ.Σ.-ΕΛ.ΑΚΤ. 

ι) Άδειες αθλητών και προπονητών. 

ια) Άδεια αιμοδοσίας. 

ιβ) Συνδικαλιστικές - άδειες 

ιγ) Άδεια απουσίας λόγω έκθεσης σε ιοντίζουσες 
ακτινοβολίες. 

2. Οι άδειες της παραγράφου 1 δεν χορηγούνται στο 
προσωπικό Λ.Σ.-ΕΛ.ΑΚΤ. το οποίο τελεί στην κατάσταση 
της μόνιμης διαθεσιμότητας. 

3. Η άδεια ανατροφής τέκνου και οι άδειες διευκολύνσε¬ 
ων των παραγράφων 1 και 2 του άρθρου 7, χορηγούνται 
και στους γονείς μονογονεϊκών οικογενειών, στους γονείς 
μετά από διαζύγιο ή ακύρωση γάμου, οι οποίοι έχουν 
τη γονική μέριμνα του τέκνου, στους θετούς γονείς από 
την επομένη της τελεσιδικίας της απόφασης υιοθεσίας, 
καθώς και στους γονείς οι οποίοι αποκτούν τέκνα με τη 
διαδικασία της παρένθετης μητρότητας. 

Γονείς μονογονεϊκών οικογενειών λογίζονται όσοι έχουν 
χηρέψει ή είναι άγαμοι και έχουν τη γονική μέριμνα ενός 
τουλάχιστον τέκνου. 

4. Οι άδειες απουσίας αποτελούν χρόνο πραγματι¬ 
κής υπηρεσίας με εξαίρεση τις άδειες απουσίας άνευ 
αποδοχών, εκτός εάν πρόκειται για τη γονική άδεια 
ανατροφής άνευ αποδοχών και την ειδική γονική άδεια 
άνευ αποδοχών, οι οποίες χορηγούνται σύμφωνα με 
το άρθρο 50 και την παράγραφο 2 του άρθρου 51 του 
Ν. 4075/2012 (Α' 89), αντίστοιχα. 

5. Οι διατάξεις του παρόντος διατάγματος εφαρμόζο¬ 
νται και στο προσωπικό Λ.Σ.-ΕΛ.ΑΚΤ. το οποίο υπηρετεί 
σε Υπηρεσίες των Ενόπλων Δυνάμεων, υπό την επιφύ¬ 
λαξη των οριζομένων στην παράγραφο 12 του άρθρου 
56 του Ν. 4150/2013 (Α Ί02). 

Αρθρο 2 

Κανονική άδεια απουσίας 

1. Το προσωπικό Λ.Σ.-ΕΛ.ΑΚΤ. δικαιούται κάθε ημερο¬ 
λογιακό έτος, άδεια απουσίας για το εσωτερικό και το 
εξωτερικό, διάρκειας τριάντα (30) ημερών, με αποδοχές, 
από την ημερομηνία συμπλήρωσης ενός έτους πραγμα¬ 
τικής υπηρεσίας στο Σώμα. Το προσωπικό Λ.Σ.-ΕΛ.ΑΚΤ. 
το οποίο κατατάσσεται εκ νέου στο Σώμα, δικαιούται 
κανονικής άδειας μετά την παρέλευση τετραμήνου από 
την κατάταξή του. Η κανονική άδεια απουσίας χορη¬ 
γείται είτε τμηματικά είτε ολόκληρη. Η διάρκεια κάθε 
τμήματος δεν δύναται να είναι μικρότερη των πέντε 
ημερών και μεγαλύτερη των είκοσι ημερών. 

2. Η χορήγηση και η λήψη της κανονικής άδειας απου¬ 
σίας είναι υποχρεωτική εντός της διάρκειας του ημερο¬ 
λογιακού έτους. Σε εξαιρετικές περιπτώσεις, επιτρέπεται 
η χορήγηση και η λήψη της κανονικής άδειας απουσίας 
μέχρι το τέλος Μαρτίου του επομένου ημερολογιακού 
έτους ή και πέραν του χρονικού διαστήματος αυτού, 
μετά από απόφαση η οποία εκδίδεται εντός του μηνάς 
Νοεμβρίου, από τον αρμόδιο κάθε φορά για τον Κλάδο 
Διοίκησης και Ηλεκτρονικής Διακυβέρνησης Υπαρχη- 
γό Λ.Σ.-ΕΛ.ΑΚΤ., μετά από πρόταση του Διευθυντή του 
Κλάδου Διοίκησης και Ηλεκτρονικής Διακυβέρνησης. 

3. Οι κανονικές άδειες απουσίας της θερινής περιόδου 
από 15 Ιουνίου έως και 15 Σεπτεμβρίου, προγραμματίζο¬ 
νται ετησίως έως και 15 Απριλίου και εγκρίνονται έως 
και 15 Μάίου. 

4. Από το χρόνο της κανονικής άδειας απουσίας, αφαι- 
ρείται ο χρόνος παράνομης απουσίας ή λιποταξίας, που 
διαπράττονται στο ίδιο ημερολογιακό έτος. 

5. Δεν χορηγείται κανονική άδεια απουσίας: 

α) Στο προσωπικό Λ.Σ.-ΕΛ.ΑΚΤ. το οποίο τελεί σε κα¬ 
τάσταση αυτεπάγγελτης διαθεσιμότητας, για το χρο¬ 
νικό διάστημα που διαρκεί η κατάσταση αυτή. 

β) Στο προσωπικό Λ.Σ.-ΕΛ.ΑΚΤ. το οποίο τελεί στις 
καταστάσεις της αργίας με πρόσκαιρη παύση ή της 
αργίας με προσωρινή απόλυση, για το χρονικό διάστημα 
που διαρκούν οι καταστάσεις αυτές. 

γ) Στο προσωπικό Λ.Σ.-ΕΛ.ΑΚΤ. στο οποίο έχει επιβλη¬ 
θεί η συνήθης πειθαρχική ποινή της φυλάκισης ή του 
περιορισμού, για το χρονικό διάστημα που διαρκούν οι 
ποινές αυτές. 

Στις περιπτώσεις αυτές το προσωπικό Λ.Σ.-ΕΛ.ΑΚΤ. 
δεν δικαιούται την κανονική άδεια απουσίας του ημερο¬ 
λογιακού έτους, εφόσον απούσιασε κατά το έτος αυτό 
από την υπηρεσία, πέραν του διμήνου. 

6. Δεν είναι υποχρεωτική η χορήγηση της κανονικής 
άδειας απουσίας στις ακόλουθες περιπτώσεις: 

α) Στο προσωπικό Λ.Σ.-ΕΛ.ΑΚΤ. το οποίο αποστέλλε- 
ται από την Υπηρεσία για εκπαίδευση ή ευρίσκεται σε 
εκπαιδευτική άδεια, για όσο χρονικό διάστημα διαρκεί 
το πρόγραμμα εκπαίδευσης. 

β) Στο προσωπικό Λ.Σ.-ΕΛ.ΑΚΤ. το οποίο αποστρα¬ 
τεύεται, εφόσον δεν αιτήθηκε εγκαίρως πριν από την 
αποστρατεία του την κανονική του άδεια απουσίας. 

7. Η κανονική άδεια απουσίας διακόπτεται αυτοδι¬ 
καίως: 


α) Μετά από εισαγωγή σε νοσηλευτικό ίδρυμα, 
β) Μετά τη χορήγηση συνήθους αναρρωτικής άδειας, 
β) Μετά τη θέση σε κατάσταση μακράς αναρρωτικής 
άδειας. 

γ) Μετά τη θέση στην κατάσταση της αυτεπάγγελτης 
διαθεσιμότητας. 

δ) Μετά τη θέση στην κατάσταση της αργίας με πρό¬ 
σκαιρη παύση ή της αργίας με προσωρινή απόλυση. 

ε) Μετά την επιβολή της συνήθους πειθαρχικής ποινής 
της φυλάκισης ή του περιορισμού. 

8. Το προσωπικό Λ.Σ.-ΕΛ.ΑΚΤ. δεν δικαιούται την κανο¬ 
νική άδεια απουσίας του ημερολογιακού έτους, αν για 
οποιοδήποτε λόγο κατά τη διάρκεια του έτους αυτού, 
δεν παρείχε υπηρεσία καμία ημέρα. 

Άρθρο 3 

Άδεια απουσίας μικρός διάρκειας 

1. Το προσωπικό Λ.Σ.-ΕΛ.ΑΚΤ. το οποίο δικαιούται κα¬ 
νονική άδεια απουσίας σύμφωνα με τις διατάξεις της 
παραγράφου 1 του άρθρου 2, δικαιούται κάθε ημερολο¬ 
γιακό έτος άδεια απουσίας μικρός διάρκειας μέχρι και 
επτά (7) ημερών, για το εσωτερικό και το εξωτερικό, 
με αποδοχές, η οποία χορηγείται είτε τμηματικά είτε 
ολόκληρη. Η άδεια αυτή χορηγείται ανεξάρτητα από 
την εξάντληση ή όχι της κανονικής άδειας απουσίας 
του ημερολογιακού έτους. 

2. Σε εξαιρετικές περιπτώσεις, η άδεια απουσίας μι¬ 
κρός διάρκειας δύναται να χορηγείται για το εσωτερικό, 
στο προσωπικό Λ.Σ.-ΕΛ.ΑΚΤ. το οποίο δεν δικαιούται 
κανονική άδεια απουσίας, σύμφωνα με τις διατάξεις των 
παραγράφων 1 και 5 του άρθρου 2. Εξαιρετικές περι¬ 
πτώσεις χορήγησης άδειας απουσίας μικρός διάρκειας, 
είναι οι ακόλουθες: 

α) Ο θάνατος γονέα, συζύγου ή τέκνων, 
β) Η πάθηση γονέα, συζύγου ή τέκνου από ανίατο ή 
δυσίατο νόσημα. Ως δυσίατα νοσήματα θεωρούνται οι 
νοσηρές καταστάσεις και τα νοσήματα που απαιτούν 
μακροχρόνια νοσηλεία ή θεραπεία, προσβάλλουν ένα ή 
περισσότερα όργανα και χαρακτηρίζονται από εξάρσεις 
ή υφέσεις, όπως τα νοσήματα αυτά καθορίζονται στην 
απόφαση Υ1/Γ.Π./οικ.16884/2001 του Υπουργού Υγείας 
Πρόνοιας (Β' 1386), όπως κάθε φορά ισχύει. 

γ) Κάθε άλλο περιστατικό που αφορά την προσωπική 
ή την οικογενειακή κατάσταση του αιτούντος, εφόσον 
αυτό κρίνεται σοβαρό από το αρμόδιο για τη χορήγηση 
της άδειας όργανο. 

Στις ανωτέρω περιπτώσεις, η άδεια απουσίας μικρός 
διάρκειας για το εξωτερικό, χορηγείται μετά από έγκριση 
του αρμοδίου κάθε φορά για τον Κλάδο Διοίκησης και 
Ηλεκτρονικής Διακυβέρνησης Υπαρχηγού Λ.Σ.-ΕΛ.ΑΚΤ. 

3. Η άδεια απουσίας μικρός διάρκειας διακόπτεται 
αυτοδικαίως για τους λόγους που περιγράφονται στην 
παράγραφο 7 του άρθρου 2. 

Άρθρο 4 

Έγκριση κανονικής άδειας απουσίας, 
άδειας απουσίας μικρός διάρκειας 

1. Η κανονική άδεια απουσίας και η άδεια απουσίας 
μικρός διάρκειας, εγκρίνονται ως ακολούθως: 

α) Από τον Υπουργό Ναυτιλίας και Νησιωτικής Πολι¬ 
τικής, για τον Αρχηγό Λ.Σ.-ΕΛ.ΑΚΤ. 

β) Από τον Αρχηγό Λ.Σ.-ΕΛ.ΑΚΤ., για τον προϊστάμενο 
της Γενικής Διεύθυνσης Οικονομικών Υπηρεσιών του 

Υπουργείου Ναυτιλίας και Νησιωτικής Πολιτικής, εφό¬ 
σον η θέση αυτή καλύπτεται από Ανώτατο Αξιωματικό 
Λ.Σ.-ΕΛ.ΑΚΤ., σύμφωνα με τις διατάξεις του άρθρου 24 
του Ν. 4270/2014 (Α' 143). 

γ) Από τον Αρχηγό Λ.Σ.-ΕΛ.ΑΚΤ., για τους Υπαρχηγούς 
Λ.Σ.-ΕΛ.ΑΚΤ., για τον Γ ενικό Επιθεωρητή Λ.Σ.-ΕΛ.ΑΚΤ. και 
για το προσωπικό Λ.Σ.-ΕΛ.ΑΚΤ. το οποίο υπηρετεί στο 
Γ ραφείο του Αρχηγού Λ.Σ.-ΕΛ.ΑΚΤ. 

δ) Από τους Υπαρχηγούς Λ.Σ.-ΕΛ.ΑΚΤ., για το προ¬ 
σωπικό Λ.Σ.-ΕΛ.ΑΚΤ. το οποίο υπηρετεί στα αντίστοιχα 
Γ ραφεία. 

ε) Από τον αρμόδιο κάθε φορά για τον Κλάδο Διοίκη¬ 
σης και Ηλεκτρονικής Διακυβέρνησης Υπαρχηγό Λ.Σ.-ΕΛ. 
ΑΚΤ., για τους λοιπούς Ανωτάτους Αξιωματικούς Λ.Σ.-ΕΛ. 
ΑΚΤ. και για τους προϊσταμένους των Περιφερειακών 
Διοικήσεων Λ.Σ.-ΕΛ.ΑΚΤ. 

στ) Από τον Διευθυντή του Κλάδου Διοίκησης και 
Ηλεκτρονικής Διακυβέρνησης, για τους προϊσταμένους 
των Υπηρεσιών οι οποίες υπάγονται στο Γραφείο του 
Υπουργού, για τους προϊσταμένους των Κεντρικών Υπη¬ 
ρεσιών Λ.Σ.-ΕΛ.ΑΚΤ. εκτός των Κλάδων του Αρχηγείου 
Λ.Σ.-ΕΛ.ΑΚΤ., πλην της Γενικής Επιθεώρησης Λ.Σ.-ΕΛ. 
ΑΚΤ., για τους προϊσταμένους των λοιπών Κεντρικών 
Υπηρεσιών του Υπουργείου Ναυτιλίας και Νησιωτικής 
Πολιτικής και για τους υπηρετούντες στις έδρες των 
ναυτιλιακών ακολούθων, σε Διεθνείς Οργανισμούς, στη 
Μόνιμη Αντιπροσωπεία της Ελλάδος στην Ευρωπαϊκή 
Ένωση, σε Υπηρεσίες της Ευρωπαϊκής Ένωσης ή των 
κρατών μελών της Ευρωπαϊκής Ένωσης ή άλλων χωρών. 

ζ) Από τους Διευθυντές των Κλάδων του Αρχηγείου 
Λ.Σ.-ΕΛ.ΑΚΤ., για τους Βοηθούς Διευθυντών Κλάδων, 
εφόσον αυτοί δεν είναι Ανώτατοι Αξιωματικοί Λ.Σ.-ΕΛ. 
ΑΚΤ., καθώς και για τους προϊσταμένους των Διευθύν¬ 
σεων οι οποίες υπάγονται διοικητικά σε αυτούς. 

η) Από τον Γενικό Διευθυντή Οικονομικών Υπηρεσι¬ 
ών, για τους προϊσταμένους των Διευθύνσεων και των 
Υπηρεσιών οι οποίες υπάγονται διοικητικά σε αυτόν. 

θ) Από τους προϊσταμένους των Υπηρεσιών οι οποίες 
υπάγονται στο Γ ραφείο του Υπουργού, των Διευθύνσε¬ 
ων του Αρχηγείου Λ.Σ.-ΕΛ.ΑΚΤ., των Διευθύνσεων και 
Υπηρεσιών της Γενικής Διεύθυνσης Οικονομικών Υπη¬ 
ρεσιών, των Κεντρικών Υπηρεσιών Λ.Σ.-ΕΛ.ΑΚΤ. εκτός 
των Κλάδων του Αρχηγείου Λ.Σ.-ΕΛ.ΑΚΤ., καθώς και των 
λοιπών Κεντρικών Υπηρεσιών του Υπουργείου Ναυτιλίας 
και Νησιωτικής Πολιτικής, για το προσωπικό Λ.Σ.-ΕΛ.ΑΚΤ. 
το οποίο υπηρετεί στις Διευθύνσεις και Υπηρεσίες αυτές. 

Ειδικά για το προσωπικό Λ.Σ.-ΕΛ.ΑΚΤ. το οποίο υπη¬ 
ρετεί σε Τμήματα των Διευθύνσεων ή Υπηρεσιών του 
προηγούμενου εδαφίου, οι άδειες χορηγούνται από τους 
αρμόδιους προϊσταμένους Τμημάτων, μετά από διαταγή 
των προϊσταμένων αυτών. 

ι) Από τον αρμόδιο κάθε φορά Διευθυντή Κλάδου για 
τη Διεύθυνση Εκπαίδευσης Ναυτικών, για τους προϊ¬ 
σταμένους των Δημοσίων Σχολών Εμπορικού Ναυτικού. 

ια) Από τους προϊσταμένους των Περιφερειακών 
Διοικήσεων Λ.Σ.-ΕΛ.ΑΚΤ., για τους προϊσταμένους 
των υπαγομένων σε αυτούς Λιμενικών Αρχών, πλην 
Λιμενικών Σταθμών και Λιμενικών Τμημάτων, καθώς 
και για το προσωπικό Λ.Σ.-ΕΛ.ΑΚΤ. το οποίο υπηρε¬ 
τεί στις Περιφερειακές Διοικήσεις Λ.Σ.-ΕΛ.ΑΚΤ., όπου 
προΐστανται. 

ιβ) Από τους προϊσταμένους των Κεντρικών Λιμεναρ¬ 
χείων και Λιμεναρχείων, για το προσωπικό Λ.Σ.-ΕΛ.ΑΚΤ. 


το οποίο υπηρετεί στις Λιμενικές Αρχές όπου προΐστα- 
νται, καθώς και για το προσωπικό Λ.Σ.-ΕΛ.ΑΚΤ. το οποίο 
υπηρετεί σε Λιμενικούς Σταθμούς ή Λιμενικά Τμήματα 
διοικητικής υπαγωγής τους. 

ιγ) Από τους προϊσταμένους των Κεντρικών Λιμεναρ¬ 
χείων και Λιμεναρχείων, για τους κυβερνήτες και μη¬ 
χανικούς των πλοίων-σκαφών τα οποία έχουν διατεθεί 
στις Λιμενικές Αρχές όπου προΐστανται, πλην των περι¬ 
πτώσεων που απαιτείται η μετακίνηση αντικαταστάτη, 
οπότε η σχετική έγκριση χορηγείται από το Διευθυντή 
Προσωπικού Λ.Σ.-ΕΛ.ΑΚΤ. 

ιδ) Από τον αρμόδιο κάθε φορά Διευθυντή Κλάδου για 
τη Διεύθυνση Επιχειρησιακών Μέσων, για τους προϊστα¬ 
μένους των πλοίων Λ.Σ.-ΕΛ.ΑΚΤ. τα οποία αποτελούν 
αυτόνομες οργανικές μονάδες. 

ιε) Από τους προϊσταμένους των Δημοσίων Σχολών 
Εμπορικού Ναυτικού, για το προσωπικό Λ.Σ.-ΕΛ.ΑΚΤ. το 
οποίο υπηρετεί στις Σχολές αυτές. 

ιστ) Από τους προϊσταμένους των πλοίων Λ.Σ.-ΕΛ.ΑΚΤ. 
τα οποία αποτελούν αυτόνομες οργανικές μονάδες, για 
το προσωπικό Λ.Σ.-ΕΛ.ΑΚΤ. το οποίο υπηρετεί σε αυτά. 

ιζ) Από τους προϊσταμένους των Υπηρεσιών εκτός 
του Υπουργείου Ναυτιλίας και Νησιωτικής Πολιτικής, 
για το προσωπικό Λ.Σ.-ΕΛ.ΑΚΤ. το οποίο υπηρετεί στις 
Υπηρεσίες αυτές. 

ιθ) Από τις Υπηρεσίες όπου υπάγονται διοικητικά, για 
το προσωπικό Λ.Σ.-ΕΛ.ΑΚΤ. των περιπτώσεων α), β) και 
γ) της παραγράφου 5 του άρθρου 2, το οποίο αιτείται 
άδεια απουσίας μικρός διάρκειας. 

2. Οι αιτήσεις για χορήγηση κανονικής άδειας απου¬ 
σίας για εξωτερικό, εγκρίνονται εντός αποκλειστικής 

προθεσμίας δεκαπέντε ημερών από την υποβολή τους. 

3. Οι εγκρίσεις των κανονικών αδειών απουσίας και 
των αδειών απουσίας μικρός διάρκειας, κοινοποιούνται 
στη Διεύθυνση Προσωπικού Λ.Σ.-ΕΛ.ΑΚΤ. 

Άρθρο 5 

Αναρρωτικές άδειες 

1. Στο προσωπικό Λ.Σ.-ΕΛ.ΑΚΤ. χορηγείται ανά ημε¬ 
ρολογιακό έτος, άδεια κατ’ οίκον νοσηλείας διάρκειας 
μέχρι και δέκα (10) ημερών, με αποδοχές. Η ανωτέρω 
άδεια χορηγείται είτε τμηματικά είτε ολόκληρη, ως 
ακολούθως: 

α) Για το προσωπικό Λ.Σ.-ΕΛ.ΑΚΤ. το οποίο υπηρετεί 
στο Αρχηγείο Λ.Σ.-ΕΛ.ΑΚΤ., μετά από γνωμάτευση ια¬ 
τρού του Ιατρείου του Αρχηγείου Λ.Σ.-ΕΛ.ΑΚΤ. 

β) Για το λοιπό προσωπικό Λ.Σ.-ΕΛ.ΑΚΤ., μετά από 
γνωμάτευση ιατρού αρμόδιας κλινικής νοσηλευτικού 
ιδρύματος του άρθρου 7 του Ν.δ. 2592/1953 (Α' 254), 
όπως κάθε φορά ισχύει, ή άλλων νοσηλευτικών ιδρυ¬ 
μάτων τα οποία αποτελούν νομικά πρόσωπα δημοσίου 
δικαίου ή ιδιωτικού δικαίου, ή από ιδιώτη ιατρό, η οποία 
εκδίδεται σύμφωνα με τις διατάξεις του άρθρου 5 του 
Ν. 3418/2005 (Α' 287), όπως κάθε φορά ισχύει. 

Όπου αναφέρεται ο όρος “άδεια κατ’ οίκον νοσηλείας” 
νοείται και ο όρος “ελεύθερος υπηρεσίας”. 

2. Στο προσωπικό Λ.Σ.-ΕΛ.ΑΚΤ. χορηγούνται συνήθεις 
αναρρωτικές άδειες διάρκειας μέχρι και δύο (2) μήνες, 
με αποδοχές, ως ακολούθως: 

α) Μετά από ενδονοσοκομειακή ή ημερήσια νο¬ 
σηλεία σε νοσηλευτικά ιδρύματα του άρθρου 7 του 
Ν.δ. 2592/1953, όπως κάθε φορά ισχύει, ή σε άλλα νοση¬ 
λευτικά ιδρύματα τα οποία αποτελούν νομικά πρόσωπα 

δημοσίου δικαίου η ιδιωτικού δικαίου, εφόσον στη σχετι¬ 
κή γνωμάτευση αναγράφεται η χορήγηση αναρρωτικής 
άδειας. 

β) Μετά από γνωμάτευση ιδιώτη ιατρού, στην οποία 
αναγράφεται η χορήγηση αναρρωτικής άδειας. 

Στις περιπτώσεις αυτές ο προϊστάμενος της Υπηρεσί¬ 
ας όπου υπηρετεί το στέλεχος Λ.Σ.-ΕΛ.ΑΚΤ., υποβάλλει 
σχετική αναφορά στην Υπηρεσία Υγειονομικού Λ.Σ.-ΕΛ. 
ΑΚΤ. με κοινοποίηση στη Διεύθυνση Προσωπικού Λ.Σ.- 
ΕΛ.ΑΚΤ. Το στέλεχος Λ.Σ.-ΕΛ.ΑΚΤ. παραπέμπεται με δι¬ 
αταγή του Αρχηγού Λ.Σ.- ΕΛ.ΑΚΤ. στην Ανώτατη Υγει¬ 
ονομική Επιτροπή του Πολεμικού Ναυτικού (Α.Ν.Υ.Ε.), η 
οποία αποφασίζει για τη χορήγηση της συνήθους αναρ¬ 
ρωτικής άδειας. Σε περίπτωση που το στέλεχος Λ.Σ.-ΕΛ. 
ΑΚΤ. δεν δύναται λόγω της κατάστασης της υγείας του 
να παρουσιασθεί ενώπιον της Υγειονομικής Επιτροπής, 
αυτό βεβαιώνεται με σχετική ιατρική γνωμάτευση. Οι 
αποφάσεις της Ανώτατης Υγειονομικής Επιτροπής του 
Πολεμικού Ναυτικού κοινοποιούνται στην Υπηρεσία 
Υγειονομικού Λ.Σ.-ΕΛ.ΑΚΤ., στη Διεύθυνση Προσωπικού 
Λ.Σ.-ΕΛ.ΑΚΤ. και στη Διεύθυνση Οικονομικής Διαχείρι¬ 
σης της Γενικής Διεύθυνσης Οικονομικών Υπηρεσιών. 
Οι συνήθεις αναρρωτικές άδειες χορηγούνται συνολι¬ 
κά και όχι τμηματικά, χωρίς να επιτρέπεται η διακοπή 
τους. Εφόσον μετά τη λήξη της συνήθους αναρρωτικής 
άδειας οι λόγοι υγείας συνεχίζουν να υφίστανται, τότε 
το στέλεχος Λ.Σ.-ΕΛ.ΑΚΤ. παραπέμπεται εκ νέου στην 
Ανώτατη Υγειονομική Επιτροπή του Πολεμικού Ναυτικού, 
για να του χορηγηθεί νέα συνήθης αναρρωτική άδεια, η 
οποία στο σύνολό της δεν πρέπει να υπερβαίνει τους 
δύο μήνες. 

3. Οι συνήθεις αναρρωτικές άδειες διάρκειας μέχρι και 
δεκατεσσάρων (14) ημερών, δύνανται να χορηγούνται 
χωρίς παραπομπή στην Ανώτατη Υγειονομική Επιτροπή, 
εφόσον η γνωμάτευση για τη χορήγηση τους εκδίδεται 
με τη διαδικασία της περίπτωσης α) της παραγράφου 

2. Δεν επιτρέπεται η χορήγηση νέας συνήθους αναρ¬ 
ρωτικής άδειας του ίδιου χρονικού διαστήματος και 
για τους ίδιους λόγους υγείας, χωρίς παραπομπή στην 
Ανώτατη Υγειονομική Επιτροπή. 

4. Οι διατάξεις της παραγράφου 1 του άρθρου 4, εφαρ¬ 
μόζονται αναλόγως για την έγκριση της άδειας κατ’ 
οίκον νοσηλείας και των συνήθων αναρρωτικών αδειών 
της παραγράφου 3. Οι εγκρίσεις των αδειών αυτών, 
κοινοποιούνται στην Υπηρεσία Υγειονομικού Λ.Σ.-ΕΛ. 
ΑΚΤ., στη Διεύθυνση Προσωπικού Λ.Σ.-ΕΛ.ΑΚΤ. και στη 
Διεύθυνση Οικονομικής Διαχείρισης της Γενικής Διεύ¬ 
θυνσης Οικονομικών Υπηρεσιών. 

5. Στο προσωπικό Λ.Σ.-ΕΛ.ΑΚΤ. χορηγείται άδεια για 
υγειονομική περίθαλψη στο εξωτερικό, σύμφωνα με το 
άρθρο 15 του Π.δ. 432/1983 (Α' 162), όπως κάθε φορά 
ισχύει, η οποία εγκρίνεται από τον Αρχηγό Λ.Σ.-ΕΛ.ΑΚΤ. 

Άρθρο 6 

Άδεια κύησης-λοχείας, άδεια ανατροφής τέκνου 

1. Το προσωπικό Λ.Σ.-ΕΛ.ΑΚΤ. το οποίο κυοφορεί, μετά 
από σχετική βεβαίωση της Ανώτατης Υγειονομικής Επι¬ 
τροπής του Πολεμικού Ναυτικού, έχει δικαίωμα να επιλέ- 
ξει στον τέταρτο μήνα κύησης, με υπεύθυνη δήλωση του: 

α) Να λάβει άδεια κύησης-λοχείας διάρκειας πέντε (5) 
μηνών, με αποδοχές, ως ακολούθως: 

αα) άδεια κύησης, δύο (2) μήνες πριν τον τοκετό και 

αβ) άδεια λοχείας, τρεις (3) μήνες μετά τον τοκετό, 
εφόσον το νεογέννητο ζει. 


Όταν ο τοκετός πραγματοποιείται σε χρόνο μετα¬ 
γενέστερο από αυτόν που είχε πιθανολογηθεί αρχικά, 
η άδεια που είχε χορηγηθεί, παρατείνεται μέχρι την 
πραγματική ημερομηνία του τοκετού, χωρίς αυτή η πα¬ 
ράταση να συνεπάγεται αντίστοιχη μείωση του χρόνου 
της άδειας που χορηγείται μετά τον τοκετό. Όταν ο 
τοκετός πραγματοποιηθεί σε χρόνο προγενέστερο από 
αυτόν που είχε αρχικά πιθανολογηθεί, το υπόλοιπο της 
άδειας χορηγείται μετά τον τοκετό, ώστε να εξασφαλι¬ 
στεί συνολικός χρόνος άδειας πέντε (5) μηνών. 

β) Να λάβει άδεια κύησης διάρκειας πέντε (5) μηνών, 
από τον πέμπτο μήνα της κύησης. 

Οι άδειες των περιπτώσεων α) και β) παρατείνονται 
αυτοδικαίως για τριάντα (30) ημέρες μετά τον τοκετό, 
εάν το νεογέννητο δεν ζει. 

2. Στο προσωπικό Λ.Σ.-ΕΛ.ΑΚΤ. στο οποίο χορηγείται 
η άδεια κύησης-λοχείας της περίπτωσης α) της παρα¬ 
γράφου 1, μειώνεται ο χρόνος εργασίας κατά δύο (2) 
ώρες ημερησίως, εφόσον έχει τέκνο ή τέκνα ηλικίας έως 
δύο (2) ετών και κατά μία (1) ώρα, εφόσον έχει τέκνο ή 
τέκνα ηλικίας από δύο έως τεσσάρων ετών. 

3. Στο προσωπικό Λ.Σ.-ΕΛ.ΑΚΤ. στο οποίο χορηγείται 
η άδεια της περίπτωσης β) της παραγράφου 1, μετά το 
πέρας της άδειας αυτής, χορηγείται άδεια ανατροφής 
τέκνου με αποδοχές, διάρκειας εννέα (9) μηνών. Η άδεια 
ανατροφής τέκνου λαμβάνεται άπαξ και συνεχόμενη και 
εξαντλείται μέχρι το τέκνο να συμπληρώσει το έκτο 
έτος της ηλικίας του. 

4. Σε περίπτωση πολύδυμης κύησης, η άδεια ανατροφής 
αυξάνεται κατά ένα (1) μήνα, για κάθε επιπλέον τέκνο. 

5. Σε περίπτωση απόκτησης τρίτου τέκνου και άνω, 
η άδεια ανατροφής αυξάνεται κατά τρεις (3) μήνες για 
κάθε τέκνο. 

6. Για τους γονείς μονογονεϊκών οικογενειών, τους 
γονείς μετά από διαζύγιο ή ακύρωση γάμου, οι οποίοι 
έχουν τη γονική μέριμνα του τέκνου, καθώς και στην 
περίπτωση που ο ένας εκ των δύο γονέων πάσχει από 
ψυχική, νοητική ή σωματική αναπηρία με ποσοστό 67% 
και άνω, η άδεια ανατροφής του τέκνου αυξάνεται κατά 
ένα (1) μήνα. 

7. Οι διευκολύνσεις των παραγράφων 2 και 3 παρέ¬ 
χονται στο άρρεν και θήλυ προσωπικό Λ.Σ.-ΕΛ.ΑΚΤ., 
ανεξάρτητα εάν ο σύζυγος ή η σύζυγος απασχολείται 
ή όχι με οποιαδήποτε σχέση εργασίας στον δημόσιο ή 
ιδιωτικό τομέα, ή είναι ελεύθερος επαγγελματίας. 

8. Στην περίπτωση που ο σύζυγος ή η σύζυγος εργά¬ 
ζεται στο δημόσιο τομέα, με κοινή δήλωση που υποβάλ¬ 
λεται στις Υπηρεσίες τους, επιλέγεται η διευκόλυνση 
του μειωμένου ωραρίου ή της άδειας ανατροφής και 
ποιος εκ των δύο θα προβεί σε χρήση αυτής, εκτός 
εάν με την κοινή τους δήλωση καθορισθούν χρονικά 
διαστήματα που ο καθένας θα προβεί σε χρήση, αλλά 
πάντοτε διαδοχικώς και μέσα στα χρονικά όρια εντός 
των οποίων παρέχονται οι διευκολύνσεις. 

9. Στην περίπτωση που και οι δύο γονείς υπηρετούν 
στο Λ.Σ.-ΕΛ.ΑΚΤ., με κοινή αναφορά τους καθορίζεται 
ποιος από εκ των δύο θα προβεί σε χρήση της διευκό¬ 
λυνσης, εκτός εάν με την αναφορά τους καθορισθούν 
χρονικά διαστήματα που ο καθένας θα προβεί σε χρήση, 
αλλά πάντοτε διαδοχικώς και μέσα στα χρονικά όρια 
εντός των οποίων παρέχονται οι διευκολύνσεις. 

10. Οι διευκολύνσεις των παραγράφων 2 και 3, πα¬ 
ρέχονται στο άρρεν και θήλυ προσωπικό Λ.Σ.-ΕΛ.ΑΚΤ. 

ολικώς ή κατά το μέρος που ο σύζυγος ή η σύζυγος, 
εφόσον εργάζεται στον ιδιωτικό τομέα και δικαιούται 
όμοιων ολικώς ή μερικώς διευκολύνσεων, δεν προβεί 
σε χρήση ή προβεί σε μερική χρήση των δικών της ή 
των δικών του δικαιωμάτων, αλλά πάντοτε διαδοχικά 
μέσα στα χρονικά όρια εντός των οποίων παρέχονται οι 
διευκολύνσεις αυτές και μετά από προσκόμιση σχετικής 
βεβαίωσης του αρμοδίου φορέα του ιδιωτικού τομέα. 
Η ειδική παροχή προστασίας της μητρότητας η οποία 
προβλέπεται στο άρθρο 142 του Ν. 3655/2008 (Α' 58), 
δεν αποτελεί όμοια διευκόλυνση με τις διευκολύνσεις 
της παραγράφου 3. 

11. Οι άδειες κύησης-λοχείας και ανατροφής τέκνου 
χορηγούνται από τον Διευθυντή του Κλάδου Διοίκησης 
και Ηλεκτρονικής Διακυβέρνησης. 

Αρθρο 7 

Αδειες διευκολύνσεων 

1. Στο προσωπικό Λ.Σ.-ΕΛ.ΑΚΤ. το οποίο έχει σύζυγο ή 
άγαμα τέκνα ανεξαρτήτως ορίου ηλικίας, που πάσχουν 
από ψυχική, νοητική ή σωματική αναπηρία με ποσοστό 
67% και άνω, χορηγείται ανά ημερολογιακό έτος και ανά 
περίπτωση, άδεια απουσίας διάρκειας είκοσι (20) ημε¬ 
ρών, με αποδοχές. Η ανωτέρω άδεια χορηγείται μετά 
από αίτηση του στελέχους Λ.Σ.-ΕΛ.ΑΚΤ., είτε ολόκληρη 
είτε τμηματικά. 

Οι ενδιαφερόμενοι δύνανται να αιτηθούν αντί της 
άδειας αυτής, μείωση του ωραρίου εργασίας τους κατά 
μία (1) ώρα την ημέρα. Το προσωπικό Λ.Σ.-ΕΛ.ΑΚΤ. το 
οποίο έχει τέκνα έως δεκαπέντε (15) ετών τα οποία πά¬ 
σχουν από σακχαρώδη διαβήτη ινσουλινοεξαρτώμενο ή 
τύπου 1 με ποσοστό αναπηρίας 50%, δύναται ομοίως να 
αιτηθεί ανά περίπτωση, μείωση του ωραρίου εργασίας 
του κατά μία (1) ώρα την ημέρα. Το ποσοστό αναπηρίας 
του συζύγου, της συζύγου, των τέκνων ή του τέκνου 
καθορίζεται από το Κέντρο Πιστοποίησης Αναπηρίας 
(Κ.Ε.Π.Α.), σύμφωνα με τον Ενιαίο Πίνακα Προσδιορισμού 
Ποσοστού Αναπηρίας, όπως κάθε φορά ισχύει. 

2. Στο προσωπικό Λ.Σ.-ΕΛ.ΑΚΤ. το οποίο έχει τέκνα 
που πάσχουν από νόσημα το οποίο απαιτεί τακτικές 
μεταγγίσεις αίματος ή χρήζουν περιοδικής νοσηλείας, 
χορηγείται ανά ημερολογιακό έτος και ανά περίπτωση, 
άδεια απουσίας με αποδοχές, διάρκειας είκοσι δύο (22) 
ημερών. Η ανωτέρω άδεια χορηγείται είτε ολόκληρη 
είτε τμηματικά, μετά από αίτηση του ενδιαφερομένου 
στελέχους Λ.Σ.-ΕΛ.ΑΚΤ., η οποία συνοδεύεται από γνω¬ 
μάτευση της αρμόδιας πρωτοβάθμιας υγειονομικής επι¬ 
τροπής, με την οποία πιστοποιείται ότι το νόσημα από 
το οποίο πάσχουν το τέκνο ή τα τέκνα του, χρήζει τακτι¬ 
κών μεταγγίσεων αίματος ή περιοδικής νοσηλείας που 
πραγματοποιείται σε συγκεκριμένο δημόσιο ή ιδιωτικό 
νοσηλευτικό ίδρυμα στο εσωτερικό ή στο εξωτερικό. 
Στην περίπτωση που και οι δύο γονείς είναι δικαιούχοι 
ίδιας ή όμοιας ειδικής άδειας απουσίας, το στέλεχος 
Λ.Σ.-ΕΛ.ΑΚΤ. δικαιούται την άδεια αυτή, μόνον εφόσον ο 
έτερος γονέας δεν προβεί σε χρήση της ειδικής άδειας 
που δικαιούται ή κατά το μέρος που δεν γίνεται χρήση 
αυτής, αλλά πάντοτε διαδοχικά και μέσα στα χρονικά 
όρια εντός των οποίων παρέχεται η ειδική άδεια. Στην 
περίπτωση αυτή υποβάλλεται κάθε φορά κοινή δήλωση, 
όπου αναφέρεται ποιος εκ των δύο γονέων θα προβεί 
σε χρήση της σχετικής άδειας και για πόσο χρονικό 
διάστημα. 


3. Το προσωπικό του Λ.Σ.-ΕΛ.ΑΚΤ., το οποίο υπόκειται 
σε διαδικασία ιατρικά υποβοηθούμενης αναπαραγωγής, 
δικαιούται κατά την ημέρα της ωοληψίας άδεια απου¬ 
σίας μίας (1) ημέρας και άδεια δεκαπέντε (15) ημερών 
από την εμβρυομεταφορά, με αποδοχές. Στο άρρεν 
προσωπικό Λ.Σ.-ΕΛ.ΑΚΤ. χορηγείται άδεια απουσίας 
μίας (1) ημέρας, κατά την ημέρα της ωοληψίας, καθώς 
και άδεια απουσίας μίας (1) ημέρας, κατά την ημέρα 
της εμβρυομεταφοράς της συζύγου του, με αποδοχές. 

4. Στο προσωπικό Λ.Σ.-ΕΛ.ΑΚΤ. το οποίο υιοθετεί τέ¬ 
κνο, χορηγείται άδεια τριών (3) μηνών με αποδοχές 
εντός του πρώτου εξαμήνου μετά την ολοκλήρωση της 
διαδικασίας της υιοθεσίας, εφόσον το τέκνο είναι ηλι¬ 
κίας μέχρι και έξι (6) ετών. 

5. Στο προσωπικό Λ.Σ.-ΕΛ.ΑΚΤ. το οποίο έχει τέκνα 
τα οποία παρακολουθούν μαθήματα πρωτοβάθμιας ή 
δευτεροβάθμιας εκπαίδευσης όπως αυτή καθορίζεται 
στις διατάξεις του Ν. 1566/1985 (Α' 167), όπως κάθε φορά 
ισχύουν, παρέχεται άδεια απουσίας τεσσάρων (4) ημε¬ 
ρών στη διάρκεια του σχολικού έτους, με αποδοχές, με 
σκοπό την επίσκεψη στο σχολείο και την παρακολού¬ 
θηση της σχολικής τους επίδοσης. 

6. Στο προσωπικό Λ.Σ.-ΕΛ.ΑΚΤ. χορηγείται άδεια με 
αποδοχές, διάρκειας δέκα (10) ημερών, σε περίπτωση 
γάμου του και τριών (3) ημερών σε περίπτωση θανάτου 
συζύγου ή και συγγενούς του έως και β' βαθμού. 

Στο άρρεν προσωπικό Λ.Σ.-ΕΛ.ΑΚΤ. χορηγείται άδεια 
με αποδοχές, διάρκειας πέντε (5) ημερών, σε περίπτωση 
γέννησης τέκνου του. Στις περιπτώσεις του προηγού¬ 
μενου εδαφίου, υποβάλλεται αίτηση από το στέλεχος 
Λ.Σ.-ΕΛ.ΑΚΤ., εντός δεκαπέντε (15) ημερών από την τέ¬ 
λεση του γάμου ή από την επέλευση του γεγονότος 
της γέννησης ή του θανάτου. Στο προσωπικό Λ.Σ.-ΕΛ. 
ΑΚΤ. χορηγείται άδεια με αποδοχές, διάρκειας πέντε 
(5) ημερών, για την ολοκλήρωση της διαδικασίας της 
υιοθεσίας. 

7. Οι άδειες των παραγράφων 1, 2, 3 και 4, καθώς και 
η ειδική γονική άδεια της παραγράφου 1 του άρθρου 51 
του Ν. 4075/2012, χορηγούνται από τον Διευθυντή του 
Κλάδου Διοίκησης και Ηλεκτρονικής Διακυβέρνησης. 
Οι διατάξεις των παραγράφων 1 και 3 του άρθρου 4, 
εφαρμόζονται αναλόγως για την χορήγηση των αδειών 
διευκολύνσεων των παραγράφων 5 και 6 του παρόντος 
άρθρου. 

Άρθρο 8 

Αδειες άνευ αποδοχών 

1. Στο προσωπικό Λ.Σ.-ΕΛ.ΑΚΤ. δύναται να χορηγείται 
άδεια απουσίας μέχρι και έξι (6) μήνες για το εσωτερικό 
και το εξωτερικό, άνευ αποδοχών, εφόσον συντρέχουν 
σοβαροί ιδιωτικοί λόγοι. Για τους ίδιους λόγους, δύναται 
να χορηγείται άπαξ, άδεια απουσίας άνευ αποδοχών 
διάρκειας τουλάχιστον ενός (1) έτους και μέχρι τρία (3) 
έτη, για το εσωτερικό και το εξωτερικό. Οι άδειες απου¬ 
σίας άνευ αποδοχών χορηγούνται μετά από απόφαση 
του αρμοδίου κάθε φορά για τον Κλάδο Διοίκησης και 
Ηλεκτρονικής Διακυβέρνησης, Υπαρχηγού Λ.Σ.-ΕΛ.ΑΚΤ. 

2. Με απόφαση του Αρχηγού Λ.Σ.-ΕΛ.ΑΚΤ. η οποία 
εκδίδεται μετά από γνώμη του Συμβουλίου Τοποθε¬ 
τήσεων- Μεταθέσεων, δύναται να χορηγείται η ειδι¬ 
κή άδεια συνυπηρέτησης στο εξωτερικό άνευ αποδο¬ 
χών, σύμφωνα με την παράγραφο 5 του άρθρου 6 του 
Ν. 1682/1987 (Α'14), όπως κάθε φορά ισχύει. 

3. Με απόφαση του αρμοδίου κάθε φορά για τον Κλάδο 
Διοίκησης και Ηλεκτρονικής Διακυβέρνησης, Υπαρχηγού 
Λ.Σ.-ΕΛ.ΑΚΤ., χορηγείται η γονική άδεια ανατροφής άνευ 
αποδοχών του άρθρου 50 του Ν. 4075/2012 και η ειδική 
γονική άδεια άνευ αποδοχών της παραγράφου 2 του 
άρθρου 51 του Ν. 4075/2012, όπως κάθε φορά ισχύουν. 

4. Το προσωπικό Λ.Σ.-ΕΛ.ΑΚΤ. το οποίο έλαβε άδεια 
άνευ αποδοχών, εφόσον έχει υπόλοιπο κανονικής άδειας 
απουσίας στο τέλος του ημερολογιακού έτους, δύναται 
να ζητήσει το συμψηφισμό αυτής με την άδεια άνευ 
αποδοχών, οπότε ο χρόνος αυτής μειώνεται ανάλογα. 

Άρθρο 9 

Εκπαιδευτικές Αδειες 

1. Στο προσωπικό Λ.Σ.-ΕΛ.ΑΚΤ. δύνανται να χορηγού¬ 
νται εκπαιδευτικές άδειες για το εσωτερικό και το εξω¬ 
τερικό, με αποδοχές, εφόσον οι υπηρεσιακές ανάγκες 
το επιτρέπουν, για εκπαίδευση σε γνωστικό αντικείμενο 
που αφορά την Υπηρεσία, όπως αυτό καθορίζεται κάθε 
φορά από τη Διεύθυνση Εκπαίδευσης Λ.Σ.-ΕΛ.ΑΚΤ. Ο 
χρόνος της εκπαιδευτικής άδειας δεν δύναται να υπερ¬ 
βαίνει τα δύο (2) έτη. 

2. Το στέλεχος Λ.Σ.-ΕΛ.ΑΚΤ. στο οποίο χορηγείται εκ¬ 
παιδευτική άδεια, οφείλει να παρακολουθεί το πρόγραμ¬ 
μα σπουδών και να αναφέρει στη Διεύθυνση Εκπαίδευση 
Λ.Σ.-ΕΛ.ΑΚΤ. για την πρόοδο του. Μετά το πέρας της εκ¬ 
παιδευτικής άδειας, το στέλεχος Λ.Σ.-ΕΛ.ΑΚΤ. υποβάλλει 
σχετική αναφορά στη Διεύθυνση Προσωπικού Λ.Σ.-ΕΛ. 
ΑΚΤ. με κοινοποίηση στη Διεύθυνση Εκπαίδευσης Λ.Σ.-ΕΛ. 
ΑΚΤ. και προσκομίζει τους τίτλους σπουδών του. 

3. Στους Αξιωματικούς Λ.Σ.-ΕΛ.ΑΚΤ. ειδικότητας Υγει¬ 
ονομικού ή Υγειονομικού ειδικής κατηγορίας και στους 
Ανθυπασπιστές και Υπαξιωματικούς Λ.Σ.-ΕΛ.ΑΚΤ. ειδι¬ 
κότητας Υγειονομικού, δύναται να χορηγείται ανά ημε¬ 
ρολογιακό έτος, εκπαιδευτική άδεια για το εξωτερικό, 
διάρκειας δέκα (10) ημερών, με αποδοχές, για συμμετοχή 
σε εκπαιδευτικά συνέδρια. 

4. Οι εκπαιδευτικές άδειες χορηγούνται μετά από αί¬ 
τηση των ενδιαφερομένων, με έγκριση του αρμοδίου 
κάθε φορά για τον Κλάδο Διοίκησης και Ηλεκτρονικής 
Διακυβέρνησης Υπαρχηγού Λ.Σ.-ΕΛ.ΑΚΤ. Οι εκπαιδευτι¬ 
κές άδειες ανακαλούνται από το όργανο που τις εγκρί¬ 
νει, σε περίπτωση αποτυχίας των εκπαιδευομένων πριν 
την ολοκλήρωση της εκπαίδευσης ή λόγω μη παρακο¬ 
λούθησης της εκπαίδευσης. 

Άρθρο 10 
Άδεια εξετάσεων 

1. Στο προσωπικό Λ.Σ.-ΕΛ.ΑΚΤ. το οποίο κάθε φορά 
φοιτά σε προπτυχιακό ή μεταπτυχιακό επίπεδο ή για 
απόκτηση διδακτορικού πτυχίου σε Ιδρύματα της Ανώ¬ 
τατης Εκπαίδευσης, χορηγείται ανά ημερολογιακό έτος, 
ειδική άδεια εξετάσεων διάρκειας μέχρι είκοσι (20) 
ημερών, με αποδοχές. Η άδεια αυτή χορηγείται είτε 
τμηματικά είτε ολόκληρη, για συγκεκριμένη εξεταστική 
περίοδο και μόνον για όσα έτη σπουδών απαιτούνται για 
τη φοίτηση. Η άδεια εξετάσεων χορηγείται και στους 
δοκίμους των παραγωγικών Σχολών Λ.Σ.-ΕΛ.ΑΚΤ., εφό¬ 
σον το πρόγραμμα εκπαίδευσης το επιτρέπει. 

2. Μετά το πέρας της άδειας εξετάσεων, το προσωπι¬ 
κό Λ.Σ.-ΕΛ.ΑΚΤ. υποβάλλει στην Υπηρεσία του, βεβαίωση 
του Ιδρύματος Ανώτατης Εκπαίδευσης όπου φοιτά, για 
τη συμμετοχή του στις εξετάσεις. 


3. Οι διατάξεις των παραγράφων 1 και 3 του άρθρου 4, 
εφαρμόζονται αναλόγως για την χορήγηση των αδειών 
εξετάσεων. 

Αρθρο 11 

Αδειες των δοκίμων στις παραγωγικές Σχολές 
του Λ.Σ.-ΕΛ.ΑΚΤ. 

Οι δόκιμοι Αξιωματικοί, Υπαξιωματικοί Λ.Σ.-ΕΛ.ΑΚΤ. και 
Λιμενοφύλακες, δικαιούνται άδειες απουσίας, σύμφωνα 
με τις διατάξεις των Κανονισμών ή Οργανισμών των 
Σχολών όπου εκπαιδεύονται, όπως κάθε φορά ισχύουν. 

Αρθρο 12 

Αδειες αθλητών, προπονητών 

1. Στους εν ενεργεία αθλητές ή προπονητές, οι οποίοι 
υπηρετούν στο Λ.Σ.-ΕΛ.ΑΚΤ. και οι οποίοι κατατάσσονται 
σε κατηγορίες υπηρεσιακών διευκολύνσεων, δύναται να 
χορηγείται άδεια απουσίας για το εσωτερικό και εξωτε¬ 
ρικό, με αποδοχές, για συμμετοχή σε επίσημους αγώνες 
εσωτερικού ή εξωτερικού με την Εθνική Ομάδα, κατόπιν 
αιτήματος της Γενικής Γραμματείας Αθλητισμού. 

2. Στους εν ενεργεία αθλητές των εθνικών ομάδων, 
των αναγνωρισμένων αθλητικών ομοσπονδιών που καλ¬ 
λιεργούν άθλημα ή αγώνισμα αθλήματος που περιλαμ¬ 
βάνεται στο εκάστοτε ισχύον πρόγραμμα Ολυμπιακών 
Αγώνων, οι οποίοι υπηρετούν στο Λ.Σ.-ΕΛ.ΑΚΤ. και οι 
οποίοι κατατάσσονται σε κατηγορίες υπηρεσιακών δι¬ 
ευκολύνσεων, δύναται να χορηγείται άδεια απουσίας, 
σύμφωνα με την παράγραφο 23 του άρθρου 34 του 
Ν. 2725/1999 (Α'121), όπως κάθε φορά ισχύει. 

3. Οι ανωτέρω άδειες χορηγούνται για το εσωτερικό 
από το Διευθυντή του Κλάδου Διοίκησης και Ηλεκτρο¬ 
νικής Διακυβέρνησης, και για το εξωτερικό από τον 
Αρχηγό Λ.Σ.-ΕΛ.ΑΚΤ., μετά από αίτηση των ενδιαφερο¬ 
μένων αθλητών ή προπονητών. 

Αρθρο 13 
Αδεια αιμοδοσίας 

1. Στο προσωπικό Λ.Σ.-ΕΛ.ΑΚΤ. χορηγείται άδεια αιμο¬ 
δοσίας διάρκειας τεσσάρων (4) ημερών, σε περίπτωση 
εθελοντικής αιμοδοσίας στις Τράπεζες αίματος του 
Υπουργείου Ναυτιλίας και Νησιωτικής Πολιτικής ή για 
ασθενή ο οποίος υπηρετεί στο Λ.Σ.-ΕΛ.ΑΚΤ., ή εργάζεται 
ως πολιτικός υπάλληλος στο Υπουργείο Ναυτιλίας και 
Νησιωτικής Πολιτικής και άδεια αιμοδοσίας διάρκειας δύο 
(2) ημερών σε κάθε άλλη περίπτωση εθελοντικής αιμοδο¬ 
σίας. Οι άδειες αυτές χορηγούνται μετά από αίτηση του 
στελέχους Λ.Σ.-ΕΛ.ΑΚΤ., η οποία υποβάλλεται μέχρι δύο (2) 
μήνες μετά την ημερομηνία αιμοδοσίας και συνοδεύεται 
από βεβαίωση αιμοδοσίας η οποία εκδίδεται από το αιμο- 
ληπτικό κέντρο, ή από την Υπηρεσία Υγειονομικού Λ.Σ.-ΕΛ. 
ΑΚΤ., εφόσον η αιμοδοσία αφορά τις Τράπεζες αίματος 
του Υπουργείου Ναυτιλίας και Νησιωτικής Πολιτικής. 

2. Οι διατάξεις των παραγράφων 1 και 3 του άρθρου 4, 
εφαρμόζονται αναλόγως για την χορήγηση των αδειών 
αιμοδοσίας. Οι ειδικές άδειες αιμοδοσίας κοινοποιού¬ 
νται και στην Υπηρεσία Υγειονομικού Λ.Σ.- ΕΛ.ΑΚΤ. 

Αρθρο 14 

Συνδικαλιστικές άδειες 

Στα στελέχη των συνδικαλιστικών οργανώσεων Λ.Σ.- 
ΕΛ.ΑΚΤ., παρέχονται κατά την άσκηση των συνδικαλιστι¬ 
κών τους καθηκόντων, συνδικαλιστικές άδειες σύμφωνα 
με τις διατάξεις του άρθρου 17 του Ν. 1264/1982 (Α' 79), 
όπως κάθε φορά ισχύουν. 

Αρθρο 15 

Άδεια λόγω έκθεσης σε ιοντίζουσες ακτινοβολίες. 

Στο προσωπικό Λ.Σ.-ΕΛ.ΑΚΤ. ειδικότητας Υγειονομικού, 
χορηγείται ανά ημερολογιακό έτος, άδεια απουσίας 
συνολικής διάρκειας τριάντα (30) ημερών, με αποδοχές, 
εφόσον κατά την άσκηση της ειδικότητας του, χρησι¬ 
μοποιεί αποκλειστικά ιοντίζουσες ακτινοβολίες, ή έχει 
ειδικότητα νοσηλευτή και η παρουσία του είναι υποχρε¬ 
ωτική σε χώρους εκτεθειμένους σε ιοντίζουσες ακτινο¬ 
βολίες. Η άδεια αυτή χορηγείται από το Διευθυντή της 
Υπηρεσίας Υγειονομικού Λ.Σ.-ΕΛ.ΑΚΤ. και η έγκρισή της 
κοινοποιείται στη Διεύθυνση Προσωπικού Λ.Σ.-ΕΛ.ΑΚΤ. 

Αρθρο 16 

Αναστολή, ανάκληση, περιορισμός αδειών απουσίας 

1. Ο Αρχηγός Λ.Σ.-ΕΛ.ΑΚΤ. στις περιπτώσεις γενικής 
ή μερικής επιφυλακής σύμφωνα με το άρθρο 50 του 
Π.δ. 81/2012 (Α'139) και για όσο χρονικό διάστημα διαρ¬ 
κούν αυτές, δύναται με απόφασή του να αναστέλλει, ή 
να ανακαλεί άδειες απουσίας, ή να περιορίζει τη χρονική 
τους διάρκεια, με εξαίρεση τις συνήθεις αναρρωτικές 
άδειες, τις άδειες για υγειονομική περίθαλψη στο εξω¬ 
τερικό και τις άδειες κύησης-λοχείας. 

2. Η χορήγηση, η απαγόρευση ή η ανάκληση των αδει¬ 
ών απουσίας στο χρονικό διάστημα που μεσολαβεί από 
την προκήρυξη εκλογών μέχρι και την ημέρα της ψηφο¬ 
φορίας, ρυθμίζονται στην ισχύουσα κάθε φορά εκλογική 
νομοθεσία. 

3. Τα όργανα τα οποία είναι αρμόδια για την έγκριση 
των αδειών απουσίας, δύνανται να αρνηθούν την χορή¬ 
γηση τους στο προσωπικό Λ.Σ.-ΕΛ.ΑΚΤ. για το οποίο εκ- 
κρεμεί κύρια ανάκριση ή σοβαρή ποινική δίκη ή διοικητική 
εξέταση, μέχρι την ολοκλήρωσή τους, με εξαίρεση τις 
συνήθεις αναρρωτικές άδειες, τις άδειες για υγειονομική 
περίθαλψη στο εξωτερικό και τις άδειες κύησης -λοχείας. 

Αρθρο 17 

Αίτηση άδειας - Φύλλα αδείας - 
Υποχρεώσεις αδειούχων 

1. Οι άδειες απουσίας του παρόντος διατάγματος, 
χορηγούνται μετά από έγγραφη αίτηση του ενδιαφε¬ 
ρομένου, η οποία υποβάλλεται στο αρμόδιο για την 
έγκριση τους όργανο. 

2. Ο αδειούχος εφοδιάζεται με φύλλο αδείας το οποίο 
εκδίδεται από την Υπηρεσία η οποία χορηγεί την άδεια, 
στο οποίο αναγράφονται τα στοιχεία του, το είδος και 
η διάρκεια της άδειας, ο τόπος ή οι τόποι προορισμού 
και οι ημέρες πορείας. 

3. Ο αδειούχος ο οποίος αδυνατεί λόγω ασθένειας 
να επανέλθει εγκαίρως στην Υπηρεσία του, οφείλει 
να ειδοποιήσει τη Λιμενική Αρχή του τόπου όπου δι¬ 
αμένει και να υποβάλει σχετική γνωμάτευση η οποία 
εκδίδεται σύμφωνα με τις διατάξεις του άρθρου 5 του 
Ν. 3418/2005, όπως κάθε φόρα ισχύει, από ιατρό αρ¬ 
μόδιας κλινικής νοσηλευτικού ιδρύματος του άρθρου 
7 του Ν.δ. 2592/1953, όπως κάθε φορά ισχύει, ή άλλων 
νοσηλευτικών ιδρυμάτων τα οποία αποτελούν νομικά 
πρόσωπα δημοσίου δικαίου ή ιδιωτικού δικαίου, ή από 
ιδιώτη ιατρό ο οποίος υποδεικνύεται από τη Λιμενική 
Αρχή. Η γνωμάτευση κοινοποιείται από τη Λιμενική Αρχή 
στη Διεύθυνση Προσωπικού Λ.Σ.-ΕΛ.ΑΚΤ. και στην Υπη¬ 
ρεσία του αδειούχου. 


Σε περίπτωση που δεν εδρεύει Λιμενική Αρχή στον 
τόπο όπου διανύεται η άδεια, ο αδειούχος ειδοποιεί 
την Υπηρεσία του με τον πλέον σύντομο τρόπο για την 
ασθένεια του και μετά την επιστροφή του υποβάλλει 
τη σχετική γνωμάτευση στην Υπηρεσία του η οποία 
την κοινοποιεί στη Διεύθυνση Προσωπικού Λ.Σ.-ΕΛ.ΑΚΤ. 

4. Ο αδειούχος ο οποίος αδυνατεί για λοιπούς λόγους 
ανωτέρας βίας να επανέλθει εγκαίρως στην Υπηρε¬ 
σία του, οφείλει να ειδοποιήσει με τον πλέον σύντομο 
τρόπο την Υπηρεσία του και μετά την επιστροφή του 
να υποβάλει στην Υπηρεσία του σχετική βεβαίωση, η 
οποία επιτρέπεται να γίνεται και με σχετική εγγραφή 
στο φύλλο αδείας. Ανωτέρα βία αποτελεί κάθε τυχερό 
και απρόβλεπτο γεγονός, το οποίο δεν ήταν δυνατόν 
να αποτραπεί ούτε με μέτρα άκρας επιμέλειας και σύ¬ 
νεσης, το οποίο καθιστά υποκειμενικά ή αντικειμενικά 
αδύνατη την έγκαιρη επιστροφή του αδειούχου στην 
Υπηρεσία του, ιδίως ατύχημα ή αποκλεισμός λόγω δια¬ 
κοπής συγκοινωνίας ή σεισμού ή πλημμύρας ή καιρικών 
συνθηκών. Δεν αποτελούν λόγους ανωτέρας βίας κα¬ 
ταστάσεις συμβατές με τη φυσιολογική και κοινωνική 
ζωή του ανθρώπου. 

5. Το προσωπικό Λ.Σ.-ΕΛ.ΑΚΤ. το οποίο τελεί σε άδεια 
απουσίας, οφείλει να διακόψει την άδεια του και να 
παρουσιασθεί ενώπιον οποιουδήποτε δικαστηρίου ή 
ανακριτικής αρχής, εφόσον κλητεύεται νόμιμα ως μάρ¬ 
τυρας ή ως κατηγορούμενος και να συνεχίσει την άδεια 
του μετά την εξέταση του, εκτός εάν συντρέχουν λόγοι 
ανωτέρας βίας, όπως αυτοί περιγράφονται στις παρα¬ 
γράφους 3 και 4. 

Αρθρο 18 

Ημέρες άδειας, ημέρες πορείας 

1. Οι άδειες απουσίας υπολογίζονται σε ημέρες διάρ¬ 
κειας είκοσι τεσσάρων ωρών. 

2. Στις ημέρες άδειας απουσίας, δεν υπολογίζονται οι 
ημέρες πορείας, οι οποίες είναι απαραίτητες για την 
μετάβαση στον τόπο της άδειας και για την επιστροφή 
του προσωπικού Λ.Σ.-ΕΛ.ΑΚΤ. Οι ημέρες πορείας χορη¬ 
γούνται στις κανονικές άδειες απουσίας, στις άδειες 
μικρός διάρκειας, στις συνήθεις αναρρωτικές άδειες 
και στις άδειες για υγειονομική περίθαλψη στο εξω¬ 
τερικό και καθορίζονται μέχρι και τέσσερις (4) ημέρες, 
για οποιονδήποτε τόπο προορισμού στο εσωτερικό ή 
στο εξωτερικό. Στην περίπτωση που οι ανωτέρω άδειες 
απουσίας χορηγούνται τμηματικά, οι ημέρες πορείας 
χορηγούνται μία φορά για κάθε μία από τις άδειες 
αυτές. Οι ημέρες πορείας χορηγούνται ακόμα και εάν 
υπερβαίνουν χρονικά τις ημέρες της άδειας απουσίας, 
εφόσον αυτή χορηγείται τμηματικά. 

Αρθρο 19 

Με διαταγή η οποία εκδίδεται από τον Διευθυντή του 
Κλάδου Διοίκησης και Ηλεκτρονικής Διακυβέρνησης, 
καθορίζονται τα δικαιολογητικά καθώς και κάθε άλλη 
αναγκαία λεπτομέρεια για την χορήγηση των αδειών 
απουσίας του παρόντος διατάγματος. 

Αρθρο 20 

Καταργούμενες διατάξεις 

Από την έναρξη ισχύος του παρόντος, παύουν να 
ισχύουν οι διατάξεις του Π.δ. 138/2001 “Αδειες του προ- 

σωπικού του Λιμενικού Σώματος” (ΑΊ20), όπως αυτό 
τροποποιήθηκε με το Π.δ. 308/2003 (Α'260) και το 
Π.δ. 106/2010 (ΑΊ83). 

Άρθρο 21 
Έναρξη ισχύος 

Η ισχύς του παρόντος αρχίζει από τη δημοσίευσή του 
στην Εφημερίδα της Κυβερνήσεως. 


Στον Υπουργό Ναυτιλίας και Νησιωτικής Πολιτικής, 
αναθέτουμε τη δημοσίευση και εκτέλεση του παρόντος 
διατάγματος. 

Αθήνα, 17 Νοεμβρίου 2015 

